Først og fremmest er det vigtigt at nævne, at udlejer ikke blot kan udarbejde ét samlet forbrugsregnskab over alle aconto-poster. Det er vigtigt, at der udarbejdes et forbrugsregnskab for hver type forbrug, og det vil typisk betyde, at der skal et vandregnskab og et varmeregnskab, mens el oftest afregnes direkte mellem lejer og forsyningsselskab.   Derudover er det også vigtigt, at lejer kun modtager opgørelse for den periode, som lejer har boet i lejemålet. Sker der derfor et skift mellem lejere i forbrugsåret, så skal disse lejere modtage hvert deres individuelle forbrugsregnskab for netop deres lejeperiode. Har der derfor været 4 forskellige lejere i lejemålet i løbet af ét forbrugsår, så skal der udarbejdes 4 forbrugsregnskaber.   Udarbejdes der ikke individuelle forbrugsregnskaber for hvert afholdt forbrug til hver enkelt lejer, vil forbrugsregnskabet være ugyldigt.